Lélekmentés és Isten dicsősége III.
Az evangelizáció, Isten szuverenitása és az imádság
A mostani alkalmon továbbhaladunk a lélekmentéssel foglalkozó sorozatunkban. Isten uralma és dicsősége a legfontosabb a világon, és Ő megdicsőül abban, ha az emberek megtérnek hozzá, és Benne találják meg legfőbb örömüket – ez volt az első alkalom üzenete, amely megadta a választ arra, hogy miért kell evangelizálnunk. Ám az evangelizálás nem könnyű időtöltés, hanem háborús életstílus: keresztyénként valódi lelki harcban állunk, ellenségek vannak velünk szemben. Ezért adta Isten az Ő népének az imádság eszközét, amely leginkább egy támogató légicsapáshoz hasonlítható. Ám támogatást kérni csak akkor fogunk, ha érezzük a harc hevét és veszélyét. Imádkozni nem lehet úgy, ha azt gondoljuk békében és kényelmesen élünk – erről szólt a második alkalom.
A mostani, harmadik alkalmon még mindig az imádságról lesz szó, és egy olyan tanítást fogunk megvizsgálni, ami – ha megértjük és megéljük – bátoríthat a mindennapi imaharcban. Nem másról van szó, mint Isten szuverenitásáról.
1. Isten szuverenitása és a puritán remény
A lélekmentéshez kapcsolódó legbátorítóbb igék az Úr Jézus szájából hangoztak el.
„Más juhaim is vannak nekem, amelyek nem ebből az akolból valók, azokat is elő kell hoznom, és hallgatnak majd az én hangomra, és lesz egy nyáj és egy pásztor.” (Jn 10,16)
Ez az ige van David Livingstone, a híres Afrika-felfedező és misszionárius sírjára írva a Westminsteri Apátságban. Livingstone lélekmentő munkáját nagyban motiválta ez az ige. Hiszen Jézus itt az evangelizálásról beszél: azokról a juhokról, akik még nincsenek az Ő tanítványai sorában, akik még nem tértek meg (részben még meg sem születtek), és nem követik Őt Urukként és Megváltójukként. A nagy bátorítás ebben az igében az, hogy Jézus cselekszik! Ő az, akinek más juhai is vannak, Ő hozza elő őket – és Ő mindezt teljes bizonyossággal teszi. Jézus nem úgy beszél, hogy „jó lenne, ha lennének más juhaim”, vagy: „talán sikerül őket előhoznom, ha ők is akarják” – nem, Jézus szavai teljes nyugalmat, eltökéltséget és bizonyosságot sugároznak. Ő, a Főpásztor össze fogja gyűjteni a népét minden nemzetből, törzsből és nyelvből – ez változhatatlan bizonyosság.

Jézus azért beszélhetett így, mert jól tudta, hogy az Atya választotta ki a juhokat – már azelőtt, hogy Jézus hívná őket.

„Mindenki, akit nekem ad az Atya, hozzám jön, és aki hozzám jön, azt semmiképpen nem taszítom el.” (Jn 6,37)
E mondat nem „talán” vagy „jó lenne”, hanem bizonyosság. Egyszerű, megváltozhatatlan kijelentés, ami így fog beteljesedni. A lélekmentés mindenekelőtt Krisztus munkája, és azért nem fog csődöt mondani, mert Ő, a tökéletes Isten sosem mond csődöt. Nincs, aki Őt megállíthatná.
„18Jézus pedig hozzájuk ment, és azt mondta nekik: Nekem adatott minden hatalom mennyen és földön. 19Menjetek el azért, és tegyetek tanítvánnyá minden népet, megkeresztelve őket az Atyának, a Fiúnak és a Szentléleknek nevében. 20Mindannak megtartására tanítsátok őket, amit én parancsoltam nektek. Íme, én veletek vagyok minden napon a világ végezetéig.” (Mt 28,18-20)

Minden esetben, amikor Isten népe szívéhez ragadta ezt a tanítást, ez bátorította a szívüket az evangelizálásra. Hiszen, ha Krisztusé minden hatalom, és Ő arra küld, hogy tanítványaivá tegyünk embereket, és az igehirdetésünkön keresztül Ő hozza elő juhait, akkor nem vallhatunk csődöt. Akkor nincs más hátra, mint előremenni, és Krisztusról beszélni széles e világban. 
Több 17. századi puritán nagyon jól megértette ezt az igazságot. Egyikük volt John Eliot (ne tévesszük össze a 20. századi Jim Elliottal, aki szintén misszionárius volt, és 28 éves korában megölték a waodani indiánok), aki az 1600-as évek első felében kelt át az Atlanti-óceánon, és a mai Amerikai Egyesült Államok keleti partján lett egy gyülekezet lelkésze. Eliot meg volt győződve a református hit igazságairól, és nem tudta elkerülni az abból való gyakorlati következtetést: ha a tévedhetetlen Szentírás azt mondja, hogy egyszer minden térd meg fog hajolni Krisztus előtt, és a végtelen hatalmú Krisztus azt parancsolja, hogy tegyünk tanítványokká minden népeket, akkor annak, aki Krisztus követeként megy a hitetlen népekhez, jó reménysége van arra, hogy Isten eszköze legyen, hogy felnyissa ott a választottak szemét, és terjessze Isten országát. Mivel a közelében élő mintegy 20 indián törzs nem ismerte Krisztust, ezért Eliot ebben a jó reménységben végezheti ott feladatát.
Ennek megfelelően Eliot túl a negyvenen (!) elhatározta magát arra, hogy megtanulja az algonkin nyelvet: a szavakat, a nyelvtant, a mondattant. Majd az egész Bibliát lefordította erre a nyelvre, és még több olyan könyvet is, amit nagyra tartott. Nyolcvannégy éves korára számos indián gyülekezet volt már a környezetében, nem egynek a lelkipásztora is indián volt. John Eliot mindezt azért tette, mert teljes szívvel hitte a kiválasztást és Isten szuverenitását a misszió területén.
Vannak persze, akik azt mondják, hogy a kiválasztás feleslegessé teszi az evangelizálást: ha úgyis csak Isten választottai térhetnek meg, ők pedig biztosan megtérnek, akkor miért strapáljam magam? – kérdezhetik. Azonban ez téves logika. Isten mindent kézben tartó hatalma nem feleslegessé teszi a missziót (hiszen Ő maga küld ki minket, hogy evangelizáljunk), hanem reményteljessé. Azért tudhatom biztosan, hogy erőtlen szavaim változást eredményezhetnek az emberek életében, mert nem én térítem meg az embereket, hanem az Úr. Egy misszionárius így fogalmazta ezt meg:
„Misszionáriusi pályám elején azt mondtam, hogy ha az eleve elrendelés igaz lenne, akkor nem lehetnék misszionárius. Most, miután huszonegynéhány évig küzdöttem az emberi szív keménységével, azt mondom, soha sem lehetnék misszionárius, hacsak nem hiszek az eleve elrendelés tanításában.” 

2. Mindent Isten dicsőségéért

Vagyis, kedves budapesti gyülekezet, a lényeg a fentiekből a mindennapi életünkre vonatkozóan a következő: Isten győzni fog. Krisztus nem engedi, hogy a pokol kapui diadalmaskodjanak országán. Nem hagyja, hogy juhait bárki is kiragadja a markából. Az evangelizálás alapvetően nem rólunk, hanem Istenről szól. Ő a győző. Pál apostol mindig is így mutatja be missziós munkáját:
„18Mert nem mernék olyasmiről szólni, amit nem Krisztus cselekedett volna általam a pogányok engedelmességére, szóval és tettel, 19jelek és csodák ereje által, a Lélek ereje által, úgyannyira, hogy Jeruzsálemtől fogva Illíriáig betöltöttem a Krisztus evangéliumát.” (Róm 15,18-19)

„De Isten kegyelme által vagyok, ami vagyok, és a hozzám való kegyelme nem volt hiábavaló, sőt többet munkálkodtam, mint azok mindnyájan, de nem én, hanem az Istennek velem való kegyelme.” (1Kor 15,10)

„6Én plántáltam, Apollós öntözött, de Isten adta a növekedést. 7Azért sem a plántáló, sem az öntöző nem számít, csak a növekedést adó Isten.” (1Kor 3,6-7)

Pál eszköz volt több száz vagy ezer ember megtérésében. Azonban bármikor, amikor visszatekintett munkájára, sosem magát látta, hanem az Úr győzelmét. Ő cselekedte azt, hogy betöltötte az egész Földközi-tenger medencéjét az evangéliummal. Az Ő munkája volt, hogy többet tudott tenni a misszió terén a többi apostolnál. Istentől jött a növekedés.

Az Apostolok Cselekedete ugyanezt a képet tárja elénk. Péter prédikációjának hatására megtért a pogány Kornéliusz, és háznépe. Azonban, amikor a jeruzsálemi keresztyének visszatekintettek az eseményre, azt mondták: „Eszerint hát Isten a pogányoknak is adott megtérést az életre!” (ApCsel 11,18) Ehhez hasonlóan Lídia is Pál igehirdetésére tért meg, azonban a beszámoló mégis Isten munkájára összpontosít: „Egy Lídia nevű, Thiatíra városbeli bíborárus asszony, aki félte az Istent, hallgatott ránk. Ennek az Úr megnyitotta a szívét, hogy figyeljen arra, amit Pál mondott.” (ApCsel 16,14)
Mindebből adódik egy nyilvánvaló következtetés: ha a misszió valójában Isten munkája és Krisztus harca, akkor egyedül Övé a dicsőség ezért. Nem a híres misszionáriusoké az érdem, nem az ő nevüket kell aranyba vésni, hanem a tekintetünket Istenre kell irányítani, és előtte kell hódolnunk. A Szentírás ezért rendkívül körültekintő abban, hogy a növekedésért és az emberek megtéréséért Isten magasztalja. Isten harcolja a harcot, Ő adja a győzelmet – ezért Övé a dicsőség. Ha Ő nem cselekszik, minden emberi munka és erőfeszítés hiábavaló.
Ezen a ponton kapcsolódik össze Isten szuverenitása és az Ő dicsősége. A misszió azért létezik, hogy ezen keresztül is Isten hatalma legyen világosabb, és még több térd magasztalja az Ő nevét.
3. Az imádság szerepe mindebben

Azért, hogy még nyilvánvalóbb legyen, hogy egyedül Istentől függ az evangelizálásunk, az Úr elrendelt egy különleges eszközt: az imádságot.
„5Én vagyok a szőlőtő, ti a szőlővesszők: aki énbennem marad, és én őbenne, az sok gyümölcsöt terem, mert nélkülem semmit sem cselekedhettek. … 7Ha énbennem maradtok, és az én beszédeim bennetek maradnak, kérjetek, amit csak akartok, és megadatik nektek. 8Abban dicsőíttetik meg az én Atyám, hogy sok gyümölcsöt teremtek, és a tanítványaim lesztek.” (Jn 15,5.7-8)
Figyeljük meg Jézus szavainak logikáját. Először is nélküle semmit sem cselekedhetünk. Ez a mondat lényegében az Isten szuverenitásáról való tanítás, amit eddig is tárgyaltunk. Másodszor, mivel Jézus nélkül semmit sem cselekedhetünk, Jézus nekünk adja az imádság lehetőségét, sőt biztosít afelől, hogy imáink meghallgatásra találnak. Miért? Hogy így az Atya megdicsőüljön. 
Az imádságban nyíltan megvalljuk, hogy elesettek vagyunk és képtelenek bármire is Krisztus nélkül. Az imádság alázatos beismerése tehetetlenségünknek. Ugyanakkor az imádság egy bátor Istenhez fordulás, hogy Ő viszont mindent meg tud cselekedni általunk, és ki tudja rendelni minden segítséget és megoldást, amire szükségünk van. 
Ha belegondolsz, külső szemlélő számára az imádság értelmetlen dolog. Mi haszna van annak, hogy a drága időt fejünket meghajtva, magunkban beszélgetve pazaroljuk el? Helyette miért nem csinálunk valami hasznosat? Miért nem olvasunk, képezzük magunkat vagy megyünk ki emberekkel beszélgetni? Csupa időpocséklásnak tűnik az imádság. 

Nem véletlenül választotta Isten ezt az eszközt. Ha valami világossá válik az imádságban az az, hogy nem mi cselekszünk, hanem Isten. Ha az imádság hatására növekedés, előrehaladás történik, Istené lesz a dicséret. Ő ad nekünk, mi pedig Őt dicsőítjük.

Ezért az egyház nagy missziós korszakaiban az imádság mindig óriási szerepet kapott. Ha a korai egyházra gondoltok, nyilvánvaló, hogy az apostolok és az első keresztyének foglalatosak voltak az imádságban. A pünkösd előtti tíz napot imádsággal töltötték (ApCsel 1,14). Pünkösd után állhatatosan kitartottak az imádkozásban (ApCsel 2,42). Amikor Pétert börtönbe vitték, imádkoztak (ApCsel 9,12). Amikor ellenállással találták szembe magukat, nagyobb bátorságért imádkoztak (ApCsel 4,29). Istenbe helyezték bizalmukat, Tőle várták a szabadítást, és utána dicsőítették – ezért Isten örömmel meghallgatta imáikat. 
4. Hogyan formálja mindez az imádságunkat?

Ez az oka annak, hogy az imádság és az evangelizálás elválaszthatatlan egymástól. A bátor bizonyságtétel leginkább abban a környezetben tör előre, ahol Isten van a középpontban, és rá támaszkodnak – nem pedig saját erőnkben, tudásunkban, érvelőkészségünkben, teológiai ismeretünkben bízunk. Mindennek pedig formálnia kell a mi életünket is.
1. Először is, hiszed-e, hogy Isten szuverén a te életedben is? Hiszed-e, hogy Ő képes megnyitni a szíveket, és emberekben érdeklődést támasztani? Hiszed-e, hogy a szerettednek, munkatársadnak, barátodnak elsősorban nem a te újabb érvedre van szüksége, hanem Isten kegyelmére? Tudom, hogy tudod, mit jelent Isten szuverenitása. Azonban azt is szeretném, ha megélnéd az ebből fakadó következtetést. Ha nem saját erődben bíznál, nem a jól megválogatott szavaidban, hanem Isten erejében. Ha így van, akkor az pedig könnyen lemérhető abban, hogyan és mennyit imádkozol. Vajon egy-egy probléma előtt Istenhez fordulsz-e, vagy pedig a te bölcsességed alapján próbálod meg orvosolni a helyzetet.
2. Másodszor azonban bármennyire kritikus is az imádság, de lásd meg, hogy az imádság még nem a misszió. Az még nem evangelizálás, hogy imádkozol emberekért. A lélekmentés eszközeként Isten az Igét rendelte. 

„13Mert mindenki, aki segítségül hívja az Úr nevét, üdvözül. 14De hogyan hívják segítségül azt, akiben nem hittek? És hogyan higgyenek abban, aki felől nem hallottak? És hogyan hallanának igehirdető nélkül? … 17Azért a hit hallásból van, a hallás pedig Krisztus beszéde által.” (Róm 10,13-14.17)

Vagyis miután imádkoztál, fel kell állnod, és Isten üzenetét kell szólnod, azoknak, kiket Isten rád bízott. Ezt tették az apostolok is: „29Most azért, Urunk, tekints az ő fenyegetéseikre, és add meg szolgáidnak, hogy teljes bátorsággal szólják a te igédet! … 31Miután könyörögtek, megrendült az a hely, ahol összejöttek, és beteltek mindnyájan Szentlélekkel, és az Isten igéjét bátran hirdették.” Bátorságért imádkoztak, majd bátran hirdették az evangéliumot. Ez példa számunkra is. Kikért imádkozol – kikhez kell odamenned a napokban?
3. Harmadszor pedig szeretnélek bátorítani az imádságban való kitartásra. Könnyű felbuzdulni, és egyszer-kétszer imádkozni. Azonban ez nem elég. Az imádság egy állandó fegyverünk a lelki harcban. Egy szükséges állandó fegyver. Art Wiens egy háborús veteránként szolgált Olaszországban, aki leszerelése után misszionáriusként akart visszatérni oda. A főiskolán elhatározta, hogy rendszerezetten imádkozik a főiskolai hallgatókért – naponta 10 diákért. Majd eltelt több mint tíz év, és kiderült, hogy ő még mindig rendszeresen imádkozik ötszáz korábbi főiskolai társáért, akik missziós mezőn szolgálnak. Kiderült, hogy tartotta a kapcsolatot a főiskolával, akik rendszeresen értesítették őt arról, hogy ki szolgál misszionáriusként. A neveket és a kéréseket egy elhasznált, idős jegyzetfüzetben vezette, amelyet még a főiskolán kezdett el használni, és tele volt a hallgatótársai százának nevével, és a róluk szóló információkkal.

Valószínűleg Isten nem bízott rád 500 embert, de párat minden bizonnyal igen. Kívánom, hogy Isten korlátlan hatalmában bízva, szánd rá magad az imádságra és az evangelizálásra – tudva, hogy lelki háborúban állsz, ahol nincs fegyverszünet. Ámen.
� John Piper: Let the Nations Be Glad! The Supremacy of God in Missions, 2. fejezet.

